Predgovor

Kroz svoju povijest, umjetnički performans nikad nije bio potpuno neposredan, lišen određene medijacije. Štoviše, performans je često ovisio o tehnologiji, bilo da je riječ o tekstu, fotografskoj ili video dokumentaciji izvedbe. Paradoks svih oblika moderne tehnološke medijacije leži u tome da se stvarno tijelo neprestano pretvara u tijelo-sliku. U digitalnoj kulturi, tijelo je kao slika postalo dominantan oblik prisutnosti. Okruženi smo tuđim tijelima-slikama u ništa manjoj mjeri nego stvarnim tijelima i bilo bi krajnje naivno ignorirati taj fenomen. U novom tehnološkom okružju, na te slike, međutim, reagiramo na stari način - afektivno. Kako naglašava Ana Munster, australska umjetnica i teoretičarka, tehnološki posredovane informacije stvaraju privremene zone “udaljene blizine” u kojima virtualni svijet i dalje percipiramo kroz utjelovljeno, senzorno iskustvo. Na mjestu kompliciranog odnosa između tehnološkog i biološkog dolazi do kontakta koji, baš kao i u slučaju tehnologijom neposredovane komunikacije, može imati snažan, rastakajući učinak na naše tijelo.

Živimo u svijetu koji upravo prolazi kroz još jedan stadij koevolucije čovjeka i tehnologije i ono što nazivamo realnošću nije ništa drugo do mješavina virtualne i fizičke stvarnosti, tvrdi američki teoretičar, Mark B. N. Hansen. Digitalna kultura nije promijenila naš način percepcije stvarnosti. Nju i dalje doživljavamo na isti način - putem tijela. Za Henrija Bergsona, materijalni nam se svijet pokazuje kao slika. Za Hansena, ono što percipiramo i poimamo u digitalnom tehnološkom okružju, pokazuje se kao digitalna slika. Bilo digitalna ili ne, sliku uvijek opažamo analogno. Tijelo, naime, sve svodi na analogni signal. Tako je, paradoksalno, u doba novih medija tijelu vraćena funkcija materijalnog nositelja komunikacije. Nismo s digitalnom tehnologijom, tvrdi Hansen, ušli u postljudsku fazu. S ove ili one strane komunikacijskog sistema, uvijek je neko tjelesno biće koje se opire digitalizaciji i dematerijalizaciji.

Izložba koja je pred vama rezultat je višegodišnjeg umjetničkog i kustoskog interesa za performans, digitalnu kulturu i feminizam. Na određeni način, ona je nusproizvod razgovora, mrežnog surfanja, dopisivanja, pedagoškog rada…Kada je zanimanje za nove umjetničke pojave ušlo u ekstatičnu fazu, odlučili smo svoje iskustvo podijeliti s javnošću. Izbor umjetnica i umjetnika, inače prilično heterogen, najvećim je dijelom određen sredinom našeg djelovanja. Istodobno smo željeli predstaviti nove, na međunarodnoj sceni već afirmirane, oblike umjetničkog rada, skrenuti pozornost na medij Interneta čija aktualnost - unatoč višekratnim najavama njegove “umjetničke” smrti - ne jenjava i predstaviti mlade hrvatske umjetnice/ke. Vjerujemo, ipak, da je prikazane radove moguće povezati nekom labavom, račvastom pričom. Ovo je naša verzija.

Sandra Sterle & Klaudio Štefančić